39. schôdza NR SR - 13.deň - B. popoludní
Dátum: 2025-09-29
Poslanec: Marcinková, Vladimíra (SaS)
Druh vystúpenia: Vystúpenie v rozprave

Ďakujem pekne. V roku 2023 sme prijali v tomto pléne moju novelu, ktorá umožnila zamestnávateľom dať si do nákladov výdavky, ktoré im vzniknú v súvislosti s prevádzkou vlastných firemných jaslí a škôlok. Ak sa nemýlim, hlasovali za to úplne všetci, ktorí boli vtedy prítomní v pléne a som za to vďačná, pretože samozrejme predprimárne vzdelávanie je veľmi kľúčové a má veľmi pozitívny dopad aj na ekonomiku. Sú na to rôzne štúdie OECD, ako sa napríklad znižuje kriminalita ľudí, ktorí navštevovali škôlku, akým spôsobom sa zvyšujú ich príjmy, keď chodia už od materskej školy a tak ďalej. Jednoducho, toto je vzorec, ktorý platí všeobecne. Ak sa nám podarí deti dostať čo najskôr, teda nehovoríme o jasliach, ale o škôlkach do toho predprimárneho vzdelávania, tak má to v budúcnosti úplne nerozporovateľne pozitívne vplyvy aj na našu ekonomiku, nielen na životy jednoducho tých detí, ale aj celospoločenský rozmer. Ja som na túto zmenu dostala veľmi pozitívnu spätnú väzbu. Naozaj aj niekoľko takýchto firemných škôlok pri veľkých zamestnávateľoch aj vzniklo, ale bola som upozornená na takú dieru, na ktorú sme vtedy nemysleli, že tu máme napríklad veľké biznis centrá, kde sídlia tri, štyri veľké firmy, ale neoplatí sa každej z týchto firiem mať svoju vlastnú firemnú škôlku. Im by sa oplatilo, ak by sa mohli napríklad podieľať výdavkami na jednej škôlke pre všetkých týchto zamestnávateľov. To znamená, že by to dali nejakej možno súkromnej škôlke, aby si tam zriadila svoju, svoju pobočku, aby jednoducho vytvorila miesto pre 15, 16 detí, čo sú deti zamestnancov, vlastne, ktorí pracujú v tej budove pre rôznych zamestnávateľov a a oni by takýmto spôsobom vedeli prispievať na jej fungovanie, aby naozaj deti mali miesto v škôlke, aby tam tí rodičia, ktorí pracujú v tej budove, mali prístup k dieťaťu tak povediac na pár krokov a zároveň, aby tí rodičia sa mohli skôr vrátiť do pracovného procesu, pretože aj toto je jedným z dôvodov, ktorý drží dnes matky a aj otcov dlho na tom "rodičáku", dlho vlastne mimo ekonomickej aktivity, že nie sú schopní nájsť pre dieťa, najmä vo veľkých mestách, miesto v škôlke. No a toto je skvelé riešenie, tieto firemné škôlky, kde si to vedia dať firmy do nákladov a vlastne vytvoriť miesto pre 10, 15 detí. Takže toto je príklad priamo z praxe, kde firmy hovoria, "spravte to takto a vieme sa do toho zapojiť aj my menšie prevádzky." Nemusíme to robiť napríklad len v prípade Volkswagenu, alebo iných podobných veľkých koncernov, ale môže to fungovať naozaj u aj u firiem, ktoré majú 100 a menej zamestnancov. Takže toto je požiadavka z praxe, ide o malú zmenu, nie je to nič, na čom by som chcela vytĺkať politický kapitál alebo na čom by som sa s vami chcela hádať. Ja si myslím, že to je veľmi jednoduchá zmena, ktorá by mohla pomôcť naozaj naprieč celospoločenským spektrom, aj samosprávam, ktoré dnes bojujú s tým, že nie sú schopné zabezpečiť kapacity v škôlkach pre všetkých. Takže zvážte si na svojich kluboch, či toto je niečo, čo viete podporiť. Ja sa za to prihováram a a ďakujem, že v minulosti sme sa na takejto zmene vedeli zhodnúť a budem rada, ak ju ešte spolu vycibríme, tak aby mohla naozaj pomáhať úplne všetkým. Ďakujem.